Diari Oficial de la Generalitat Valenciana


Sumari del DOGV 7936, del 14-12-2016 (2016/9946)

ORDRE 83/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la difusió del llibre i la lectura.
-----------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/12/12/84/dof/vci/html**

### Dades del document

Número de DOGV
:   7936

Data del DOGV
:   14-12-2016

Secció del DOGV
:   I. DISPOSICIONS GENERALS

Número del document
:   2016/9946

CVE
:   MWZX-Y-7578-6998

Data del document
:   12-12-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 83/2016, de 12 de desembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la difusió del llibre i la lectura. [2016/9946]  
Preàmbul  
Article 1. Objecte i finalitat  
Article 2. Supòsits exclosos  
Article 3. Requisits de les persones beneficiàries  
Article 4. Obligacions de les persones beneficiàries  
Article 5. Sol·licituds i documentació  
Article 6. Tramitació del procediment  
Article 7. Valoració de les sol·licituds  
Article 8. Resolució de la convocatòria  
Article 9. Procediment de concessió  
Article 10: Finançament de les activitats subvencionades  
Article 11. Justificació de la subvenció  
Article 12. Difusió  
Article 13. Règim de pagament de la subvenció  
Article 14. Reintegrament  
Article 15. Compatibilitat amb altres subvencions i ingressos  
Article 16. Pla de control  
Article 17. Inspecció i control  
Article 18. Infraccions i sancions administratives  
Article 19. Comunicació a la Comissió Europea  
Disposició addicional  
Única. Habilitació normativa  
Disposició final  
Única. Entrada en vigor  
  
PREÀMBUL  
  
La Generalitat, segons estableix l'article 49.1.4 de l'Estatut d'Autonomia, té competència exclusiva en matèria de cultura. D'acord amb això, resulta oportú ajudar a la consolidació creativa i industrial de les empreses editorials valencianes dedicades a la producció editorial.  
  
Així mateix, per tal de fomentar les peculiaritats del poble valencià i procurar la recuperació de la llengua pròpia, d'acord amb l'article 6.5 de l'Estatut d'Autonomia de la Comunitat Valenciana, i l'article 25.4 de la Llei 4/1983, de 23 de desembre, d'ús i ensenyament del valencià, la Generalitat donarà suport a quantes accions vagen encaminades a l'edició, el desenvolupament i la promoció del llibre valencià, amb tractament específic als que siguen editats en valencià.  
Amb l'aprovació d'aquesta ordre es pretén establir les bases per a la convocatòria de subvencions destinades a la producció editorial de llibres en l'àmbit competencial de la conselleria competent en matèria de cultura.  
Per tot això, en virtut de la competència atribuïda per l'article 165.1 de la Llei 1/2015, de la Generalitat, d'hisenda pública, del sector públic instrumental i de subvencions, en relació amb el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, que assigna a la Conselleria d'Educació, Investigació, Cultura i Esport les competències en matèria de promoció i patrimoni cultural; el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, després d'haver sigut informada aquesta ordre prèviament per l'Advocacia de la Generalitat i la Intervenció Delegada i conforme amb el Consell Jurídic Consultiu,  
  
  
ORDENE  
  
Article 1. Objecte i finalitat  
1. La present ordre estableix les bases reguladores que regiran el procediment de gestió i la concessió de les subvencions destinades a la producció editorial.  
Seran objecte de subvenció tots aquells llibres publicats en castellà i en valencià per empreses editorials comercials que tinguen com a activitat l'edició de llibres a la Comunitat Valenciana, sempre que els llibres esmentats reunisquen les característiques establides en les presents bases i en les convocatòries corresponents.  
La dotació total de la subvenció es distribuirà en les àrees o modalitats subvencionables següents:  
a) Subvencions a la producció editorial en valencià.  
b) Subvencions a la producció editorial en castellà.  
2. Els llibres objecte de subvenció hauran de reunir les característiques següents:  
a) Estar editats per empreses editorials comercials que tinguen com a activitat l'edició de llibres a la Comunitat Valenciana i la producció de les quals siga comercialitzada a través de llibreries.  
b) Adequar-se a una de les categories següents:  
 Obres de referència i consulta (llibres d'història, bibliografies, etc.).  
 Obres de pensament en disciplines humanístiques o científiques.  
 Obres de ficció.  
 Obres de ficció de caràcter infantil i juvenil.  
c) Tindre una tirada mínima de 500 exemplars.  
d) Ser una primera edició d'una obra inèdita, o bé d'una obra l'última edició de la qual, en la llengua que es proposa publicar, date de més de 15 anys. També es podran subvencionar projectes editorials que incorporen a una obra ja editada una novetat (estudi crític, nova traducció, etc.) que, segons el parer de la Comissió de Valoració, tinga especial rellevància cultural.  
e) Posseir un mínim de 50 pàgines per exemplar, excepte els llibres infantils, de teatre i de poesia.  
f) També podran optar a aquesta ajuda les partitures publicades per editorials que tinguen com a activitat l'edició de llibres a la Comunitat Valenciana, sempre que compten amb un mínim de quatre pàgines i una tirada mínima de 300 exemplars.  
g) Qualsevol altre tipus de publicació en què concórreguen les característiques establides en la convocatòria de subvencions regulada per aquestes bases.  
3. Les persones sol·licitants, obligatòriament, hauran d'indicar l'àrea o la modalitat de producció editorial a què presenten cada obra tenint en compte que una obra només podrà ser presentada a una única modalitat o àrea subvencionable. Una obra que estiga editada en diverses enquadernacions (rústica, cartoné, etc.) només podrà presentar-se en una d'aquestes.  
4. Sense perjuí de les dotacions indicades en cada modalitat, quan per raó de falta de sol·licituds o d'incompliments de requisits, no s'esgote la quantia establida en alguna de les modalitats, l'excedent generat incrementarà la dotació assignada a l'altra modalitat.  
  
  
Article 2. Supòsits exclosos  
Queden exclosos expressament de les subvencions regulades en aquestes bases:  
a) Tots els llibres de text sense excepció, siga quin siga el nivell o tipus d'ensenyament, els llibres d'exercicis i pràctiques i les claus d'exercicis corresponents i els llibres del professor/a, els temaris d'oposicions, així com les enciclopèdies i els diccionaris.  
b) Els llibres editats o coeditats amb alguna institució o organisme públic.  
c) Les obres editades en fascicles.  
d) Els llibres conceptuats com de bibliòfils.  
e) Totes les edicions facsímils sense cap excepció, qualsevol que siga la seua temàtica o tipologia.  
f) Els llibres publicats per associacions, fundacions i altres institucions públiques o privades sense ànim de lucre, encara que figuren inscrites en el Registre d'Empreses Editorials. Igualment, els llibres editats pels seus autors/ores i aquells no vendibles.  
g) Les obres que siguen editades amb el suport financer, total o parcial, d'un o més autors/ores.  
h) Les obres que, editades per clubs del llibre i empreses semblants, només són assequibles als socis/sòcies o adherits respectius, i els editats expressament per a la venda a terminis.  
i) Els àlbums, retallables, llibres de pintar i colorejar, quaderns de cal·ligrafia i d'exercicis, i en general tots aquells en què s'haja de treballar.  
j) Els catàlegs d'exposicions.  
k) Els anuaris, les publicacions periòdiques i les separates o els seus números monogràfics.  
l) Les fotocòpies enquadernades en forma de llibre.  
m) Els volums solts que formen part d'una obra completa, en el cas que no es comercialitzen per separat.  
n) Les reimpressions d'obres excepte el que preveu l'article 1, apartat 2, lletra d).  
  
Article 3. Requisits de les persones beneficiàries  
Podran obtindre la condició de beneficiàries les empreses del sector editorial, ja siguen persones físiques o jurídiques, que complisquen les condicions següents:  
a) Tindre com a activitat, en exclusivitat o no, l'edició de llibres a la Comunitat Valenciana la producció de les quals siga comercialitzada a través de llibreries i en les quals concórreguen les circumstàncies previstes en aquestes bases reguladores i que fonamenten la concessió de la subvenció.  
b) Estar legalment constituïdes i gaudir de capacitat jurídica i d'obrar en el territori de la Comunitat Valenciana.  
c) No incórrer en les prohibicions per a obtindre la condició de beneficiària incloses en l'article 13 de la Llei 38/2003, de 17 de novembre, General de Subvencions.  
d) Trobar-se al corrent en el compliment de les obligacions tributàries i davant de la Seguretat Social, de conformitat amb el que estableixen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. Aquest extrem haurà d'acreditar-se amb anterioritat a dictar-se la proposta de resolució, així com en els processos de justificació de la subvenció concedida, en el cas que la persona sol·licitant no haja atorgat l'autorització expressa a l'Administració valenciana perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
e) Trobar-se al corrent en el pagament d'obligacions per reintegrament de subvencions.  
  
Article 4: Obligacions de les persones beneficiàries  
A més de les obligacions que amb caràcter general s'estableixen en l'article 14 de la Llei 38/2003, de 17 de novembre, general de subvencions, són obligacions de les entitats beneficiàries de la subvenció les següents:  
a) Acreditar davant de l'entitat concedent la realització de l'activitat, així com el compliment dels requisits i les condicions que determinen la concessió o el gaudi de la subvenció.  
b) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
c) Sotmetre's a les actuacions de comprovació i control financer que corresponen a la Intervenció General, en relació amb la subvenció concedida, així com a les actuacions de comprovació que haja d'efectuar la conselleria competent en matèria del llibre, en relació amb l'objecte i la destinació de la subvenció concedida, d'acord amb el que estableixen l'article 46 de la Llei 38/2003, de 17 de novembre, general de subvencions, i el capítol III del títol X de la Llei 1/2015, de 6 de febrer, d'hisenda pública, del sector públic instrumental i de subvencions.  
  
d) Comunicar a la conselleria competent en matèria del llibre, a través de la direcció general competent en l'esmentada matèria, l'obtenció de qualssevol altres subvencions, ajudes, ingressos o recursos, tant en règim de minimis com si no, procedents de qualssevol administracions o ens públics o privats, i concedits per a la mateixa finalitat que la prevista en la convocatòria corresponent. Aquesta comunicació haurà d'efectuar-se, per mitjà de declaració responsable, tan bon punt es conega i, en tot cas, amb anterioritat a la justificació de l'aplicació donada als fons percebuts.  
e) Complir, si és el cas, les obligacions de publicitat previstes en els articles 3.2 i 3.3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
f) Justificar la subvenció en els termes i terminis previstos en la convocatòria respectiva.  
g) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, general de subvencions, i d'acord amb el que estableix l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
h) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable a la persona beneficiària en cada cas, així com tots els estats comptables i registres específics que siguen exigits per les bases reguladores de les subvencions, per tal de garantir l'exercici adequat de les facultats de comprovació i control.  
  
Article 5. Sol·licituds i documentació  
Les sol·licituds es formularan en la forma i els terminis que es determinen en la convocatòria corresponent, i la seua presentació, junt amb la documentació necessària, suposa l'acceptació de les bases que s'estableixen en aquesta ordre.  
  
Article 6. Tramitació del procediment  
1. L'òrgan competent per a l'ordenació i la instrucció del procediment de concessió de la subvenció serà la direcció general competent en matèria del llibre que, en qualsevol moment del procediment, podrà, d'ofici, acordar totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
2. La comprovació de l'existència de dades no ajustades a la realitat, podrà comportar, en funció de la seua transcendència, la denegació de la subvenció sol·licitada, sense perjuí de la resta de responsabilitats que pogueren derivar-se de la circumstància esmentada.  
3. La concessió de la subvenció es realitzarà en règim de concurrència competitiva, inclòs en l'article 164 de la Llei 1/2015, d'hisenda pública, del sector públic instrumental i de subvencions, i en l'article 22 de la Llei 38/2003, general de subvencions.  
  
Article 7. Valoració de les sol·licituds  
1. L'examen i la valoració de les sol·licituds presentades, així com la consegüent proposta de concessió i denegació de les subvencions, correspondrà a una Comissió Tècnica composta per:  
- Presidència: la persona titular d'una subdirecció general de la direcció general competent en matèria del llibre o persona en qui delegue.  
- Vicepresidència: la persona titular d'una direcció de servei de la subdirecció general de la direcció general competent en matèria del llibre.  
- Vocalies: tres persones funcionàries, tècniques de l'Administració pública, adscrites a la direcció general competent en matèria del llibre nomenades, totes elles, per la persona titular de la direcció general amb competència en matèria del llibre.  
- Secretaria: un tècnic/a funcionari adscrit a la direcció general competent en matèria del llibre.  
Tots els membres de la Comissió Tècnica de Valoració tindran veu i vot, excepte la persona que ocupe la Secretaria que tindrà veu però no vot.  
2. La Comissió Tècnica de Valoració quedarà vàlidament constituïda amb la presència de les persones que ocupen la Presidència i la Secretaria i de la meitat almenys dels seus membres, d'acord amb el que estableix l'article 17.2 de la Llei 40/2015, d'1 d'octubre, de règim jurídic del sector públic.  
3. En el que no preveu el punt anterior, la Comissió ajustarà el seu funcionament al que estableixen, sobre òrgans col·legiats de les distintes administracions públiques, l'article 15 i següents de la Llei 40/2015, d'1 d'octubre, de règim jurídic del sector públic.  
4. La Comissió Tècnica de Valoració, després de l'examen i la valoració de les sol·licituds, elevarà un informe definitiu de valoració a l'òrgan instructor on es concrete el resultat de l'avaluació efectuada.  
  
Article 8. Resolució de la convocatòria  
1. L'òrgan instructor, a la vista dels expedients i de l'informe de la Comissió Tècnica de Valoració, formularà proposta de resolució definitiva, que elevarà a la persona titular de la conselleria competent en matèria del llibre, que serà la competent per a resoldre, sense perjuí de les disposicions vigents sobre la delegació de l'exercici de competències.  
Una vegada feta la proposta de la comissió avaluadora sobre l'adjudicació de quantitats i la denegació de la subvenció de les sol·licituds que no complisquen els requisits previstos en les bases reguladores i en la resolució de convocatòria, es resoldrà aquesta.  
En tot cas, la denegació de la subvenció ha de ser motivada i les raons es faran constar en l'esmentada resolució.  
2. El termini màxim per a tramitar, resoldre i notificar les sol·licituds sobre les subvencions arreplegades en aquesta ordre serà de sis mesos a comptar de la data de publicació de la resolució de la convocatòria corresponent. Transcorregut aquest termini sense que s'haja notificat resolució expressa, les sol·licituds es consideraran desestimades per silenci administratiu, de conformitat amb el que disposa la Llei de procediment administratiu comú.  
3. La resolució de concessió serà publicada en el Diari Oficial de la Generalitat Valenciana, segons el que disposa la Llei de procediment administratiu comú i l'article 18 de la Llei general de subvencions.  
  
4. Contra aquesta resolució, que posarà fi a la via administrativa, es podrà interposar un recurs potestatiu de reposició davant de l'òrgan que la dicte, en el termini d'un mes si la resolució és expressa i en qualsevol moment, a partir de l'endemà del dia en què es produïsca l'acte presumpte, o ser impugnada directament davant de l'ordre jurisdiccional contenciós administratiu, en el termini de dos mesos, si és expressa la resolució, i sis, en cas de silenci administratiu, d'acord amb el que disposen la Llei de procediment administratiu comú i l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 9. Procediment de concessió  
1. Les subvencions seran concedides, d'acord amb els principis de publicitat, transparència, objectivitat, igualtat i no-discriminació, per mitjà del procediment de concurrència competitiva a totes les sol·licitants que complisquen els requisits establits en l'article 3 d'aquestes bases, sempre que els seus llibres reunisquen les característiques indicades en l'article 1.2 i no estiguen previstes dins dels supòsits exclosos que figuren en l'article 2 d'aquestes bases.  
2. El procediment de concessió s'iniciarà d'ofici per mitjà de convocatòria pública aprovada per l'òrgan competent i publicada en el Diari Oficial de la Generalitat Valenciana.  
3. La Comissió Tècnica de Valoració podrà requerir a les persones interessades totes les dades i acreditacions que consideren necessàries per a la deguda qualificació de les despeses objecte de subvenció.  
4. Les fases per a l'atorgament de la subvenció són:  
Fase primera. Comprovació de la documentació  
En primer lloc, es comprovarà que la documentació justificativa que acompanya la sol·licitud acredita prou la quantia sol·licitada per la persona interessada en concepte de subvenció i s'ajusta a l'objecte establit en les bases de la convocatòria de subvencions. En cas que la documentació aportada no justifique suficientment el total del que s'ha sol·licitat, aquesta quantitat es reduirà en la part que corresponga.  
Fase segona. Assignació de la subvenció  
La dotació econòmica de cada una de les àrees o modalitats fixades en la convocatòria de subvencions es distribuirà entre les persones beneficiàries en funció del preu de venda al públic i de la tirada de les obres presentades tenint en compte els límits següents:  
a) La tirada màxima computable serà de 2.000 exemplars, encara que la seua tirada total supere aquesta xifra.  
b) El preu màxim d'una obra per a calcular l'ajuda serà de 30 euros, encara que el seu preu de venda al públic supere aquesta xifra.  
Després de l'aplicació dels límits anteriorment exposats, l'import de la subvenció a cada sol·licitant en cada una de les modalitats esmentades respondrà a la formula de repartiment «subvenció = (X\*I)/T» d'acord amb els factors següents:  
X = Dotació econòmica de la modalitat.  
I = Quantitat resultant de la multiplicació del preu de venda al públic dels llibres, presentats pel sol·licitant en aquesta modalitat, per la seua tirada en aplicació dels límits de preu i tirada de les obres fixats anteriorment.  
T = Suma dels factors I corresponents a totes les persones sol·licitants de la modalitat.  
L'import a percebre per cada persona beneficiària en cada una de les àrees o modalitats no podrà superar el percentatge fixat en la corresponent resolució de convocatòria de subvencions regulada per les presents bases.  
  
Article 10. Finançament de les activitats subvencionades  
1. L'import de les subvencions regulades en aquestes bases en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar per la persona beneficiària.  
2. Tota alteració de les condicions tingudes en compte per a la concessió de la subvenció, i en tot cas, l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació o revocació de la resolució de concessió, i també al reintegrament de les quantitats percebudes en els termes establits per l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i l'article 37 de la Llei 38/2003, de 17 de novembre, general de subvencions i el corresponent procediment sancionador.  
  
  
Article 11. Justificació de la subvenció  
1. La justificació de la subvenció concedida l'han de fer les entitats beneficiàries per mitjà de la presentació, davant de la direcció general competent en matèria del llibre, de la documentació justificativa de caràcter econòmic, o de qualsevol altre tipus, que s'establisca en la corresponent convocatòria de subvencions.  
2. La documentació justificativa serà la següent:  
a) Si qui sol·licita és una persona jurídica, una fotocòpia compulsada del document públic que acredite la seua constitució i on conste, expressament, l'edició de llibres com a objecte social; una fotocòpia compulsada del NIF de persona jurídica, així com la documentació que acredite la representació que exerceix el firmant de la sol·licitud. Si qui sol·licita és una persona física, una fotocòpia compulsada de l'alta en l'epígraf corresponent a l'edició de llibres de l'IAE (impost d'activitats econòmiques) així com, si és el cas, la documentació que acredite la representació que exerceix el firmant de la sol·licitud.  
b) Un exemplar de la primera edició de l'obra per a la qual se sol·licita la subvenció. En el cas de reedicions que suposen millores o variacions respecte a primera edició, s'haurà d'aportar també un exemplar de la primera edició i una memòria justificativa, de dos pàgines d'extensió com a màxim, on s'indiquen les millores o variacions respecte a la primera edició i la seua importància.  
c) Dades de les obres presentades amb indicació expressa de la modalitat en valencià o castellà a la qual es presenta cada obra.  
d) URL del catàleg de títols publicats. En el cas que la persona sol·licitant no dispose d'un catàleg de títols publicats accessible via web, s'admetrà la presentació d'aquest catàleg en CD o en paper.  
e) Documentació que acredite la tirada realitzada per l'editorial sol·licitant, en el cas d'una obra coeditada amb altres empreses editorials. En l'obra haurà de constar el número d'ISBN i el nom de l'editorial sol·licitant.  
3. Els documents justificatius de les despeses subvencionables es presentaran en el moment de la sol·licitud.  
4. No està prevista la subcontractació amb tercers de l'activitat per a la qual se sol·licite la subvenció ni tan sols en els límits establits en l'article 29 de la Llei 38/2003, de 17 de novembre, general de subvencions.  
  
  
Article 12. Difusió  
Després de la publicació de la resolució de concessió de les subvencions a la producció editorial convocades d'acord amb aquestes bases, les obres presentades a les convocatòries de subvencions regulades en aquestes bases quedaran a disposició dels editors, els quals podran retirar-les abans del 31 de desembre de l'any en què es convoquen les subvencions. Si no ho fan, seran destinades a biblioteques públiques.  
  
  
Article 13. Règim de pagament de la subvenció  
1. El pagament s'efectuarà d'una sola vegada, per mitjà de transferència bancària, una vegada publicada la resolució d'adjudicació, sempre que la persona beneficiària complisca els requisits exigits per la Llei 38/2003, general de subvencions, tal com s'exigeix en aquestes bases.  
2. L'aportació de la conselleria competent en matèria del llibre podrà ser, com a màxim, del 100 % del cost de la despesa que es realitze. Les persones beneficiàries hauran d'aportar a càrrec del seu pressupost la part no finançada per la Generalitat.  
3. Amb caràcter previ al pagament de la subvenció, les persones beneficiàries hauran de trobar-se al corrent en el compliment de les obligacions tributàries i davant de la Seguretat Social.  
  
Article 14. Reintegrament  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde si és procedent el reintegrament, en els casos previstos en l'article 37 de la Llei 38/2003, de 17 de novembre, general de subvencions, i d'acord amb el que estableix l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Article 15. Compatibilitat amb altres subvencions i ingressos  
Les subvencions regulades per les presents bases seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el conjunt de totes aquestes subvencions no supere el cost de l'activitat subvencionada.  
Als efectes de control dels límits anteriorment exposats, s'exigirà a les persones sol·licitants una declaració responsable sobre les ajudes de minimis rebudes durant els dos exercicis fiscals anteriors i durant l'exercici fiscal en curs. Així mateix, s'exigirà a les persones sol·licitants una altra declaració responsable que no s'ha rebut cap altra ajuda per a les mateixes despeses subvencionables ni ajuda estatal per a la mateixa mesura de finançament de risc, a fi de no superar la intensitat o l'import de l'ajuda previstos en els reglaments o les decisions adoptades per la Comissió, i respectarà, en tot cas, els límits que per a l'acumulació d'ajudes estableix l'article 5 del Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
D'acord amb l'article 30.4 de la Llei 38/2003, de 17 de novembre, general de subvencions, quan les activitats hagen sigut finançades, a més de la subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'aquests fons a les activitats subvencionades.  
  
Als efectes de la tramitació, l'Administració farà una comprovació exhaustiva de les dades a què es refereixen aquestes declaracions responsables en consonància amb el que estableix l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
Article 16. Pla de control  
Es durà a terme un pla de control de la realització de l'activitat subvencionada, per mitjà de la comprovació i el control de la documentació de caràcter econòmic justificativa de l'import concedit, que a aquest efecte s'ha establit en les presents bases com a aportació preceptiva per les persones beneficiàries per al pagament de la subvenció, de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions. Igualment, es podran realitzar controls sobre el terreny, a posteriori i/o de qualitat i realitzant mostres aleatòries, dirigides o de risc, sobre un percentatge mínim de subvencions, que determinarà l'òrgan concedent, sobre el total pagat en aquesta línia.  
Article 17. Inspecció i control  
Quan de l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció percebuda, la conselleria competent en matèria del llibre podrà acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.  
  
Article 18. Infraccions i sancions administratives  
Les infraccions i sancions administratives s'ajustaran al que disposen el títol IV de la Llei 38/2003, de 17 de novembre, general de subvencions, i el capítol IV del títol X de Llei 1/2015, de 6 de febrer, d'hisenda pública, del sector públic instrumental i de subvencions.  
  
  
Article 19. Comunicació a la Comissió Europea  
1. La convocatòria de subvencions regulades per aquestes bases no necessita la notificació a la Comissió Europea, atés que les subvencions que s'atorgaran tenen la consideració d'ajudes de minimis, d'acord amb el que indica l'article 3 del Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
En cap cas les subvencions que s'atorguen podran superar l'import màxim total per persona beneficiària establit en l'article 3.2 del Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013). Concretament, l'import total sobre aquest concepte de minimis concedit per un estat membre a una única empresa no excedirà els 200.000 euros (100.000 euros quan es realitzen per compte d'altri operacions de transport de mercaderies per carretera) en un període de tres exercicis fiscals (l'exercici fiscal corrent i els dos exercicis anteriors).  
Als efectes de la concessió de les subvencions regulades per aquestes bases, es tindrà en compte el que estableix l'article 1 del Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
  
2. D'acord amb l'apartat 1 de l'article 5 del Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), les ajudes de minimis concedides d'acord amb el dit reglament podran acumular-se amb les ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim establit en aquest últim reglament, i podran acumular-se, també, amb ajudes de minimis concedides d'acord amb altres reglaments de minimis fins al límit màxim pertinent establit en l'article 3, apartat 2, de l'esmentat Reglament (UE) número 1407/2013, de la Comissió.  
  
3. D'acord amb l'apartat 2 de l'article 5 del Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), les ajudes de minimis no s'acumularan amb cap ajuda o subvenció estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat de subvenció o de l'import de subvencions superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, podran acumular-se amb altres subvencions estatals concedides en virtut d'un reglament d'exempció per categories o d'una decisió adoptats per la Comissió.  
  
  
  
  
DISPOSICIÓ ADDICIONAL  
  
Única. Habilitació normativa  
S'autoritza la direcció general amb competències en matèria del llibre, a dictar les normes necessàries per a l'aplicació d'aquesta ordre i de les convocatòries corresponents.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 12 de desembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI